Dôvodová správa

	Uznesenie vlády Slovenskej republiky č. 21/2000 zo dňa 12. januára 2000 k aktualizácii a rozpracovaniu zásad štátnej dopravnej politiky SR uložilo v bode B.1.4 Prílohy k uzneseniu vlády SR ministrovi dopravy, pôšt a telekomunikácií SR predložiť v júli 2002 na rokovanie vlády návrh zákona o verejnej doprave. Predmetný zákon mal pre oblasť verejnej osobnej dopravy definovať problematiku výkonov vo verejnom záujme, základnú dopravnú obslužnosť územia, spôsob financovania a integrovaný dopravný systém.

	 V čase prijatia uznesenia vlády  SR k aktualizácií a rozpracovaniu zásad štátnej dopravnej politiky SR neboli vypracované novely zákonov NR SR č. 164/1996 Z.z. o dráhach a č. 168/1996 o cestnej doprave.

	Dňom 1. augusta 2001 nadobudol účinnosť zákon č. 260/2001 Z.z., ktorým sa mení a dopĺňa zákon NR SR č. 164/1996 Z.z. o dráhach a o zmene zákona č. 455/1991 Zb. o živnostenskom podnikaní ( živnostenský zákon ) v znení neskorších predpisov v znení zákona č. 58/1997 Z.z.

	Novelizované znenie zákona NR SR č. 168/1996 Z.z. o cestnej doprave nebolo schválené. V zmysle novej úlohy B.4  uznesenia vlády č. 722 z 15.8.2001 k aktualizácii koncepcie transformácie a privatizácie štátnych podnikov Slovenskej autobusovej dopravy bude v termíne do 31.12.2001 pripravené novelizované znenie zákona, v ktorom bude definovaný verejný záujem a integrovaný dopravný systém.

	Platný zákon č. 260/2001 Z.z.  v § 24a  definuje náležitosti výkonov vo verejnom záujme pri prevádzkovaní dráhy, v § 30a  preukazateľnú stratu v osobnej doprave a  v § 30b  základnú dopravnú obslužnosť územia a v § 34a a 34b finančné zabezpečenie prevádzkovania dopravy na dráhe.

	Z uvedeného vyplýva, že problémové okruhy, ktoré mal riešiť zákon o verejnej doprave, sú obsiahnuté v novelách zákonov základných druhov dopravy, t.j. železničnej a  cestnej dopravy.

	 Vzhľadom k vyššie uvedenému, žiadame o zrušenie úlohy B.1.4 Prílohy  uznesenia vlády SR č. 21/2000.